Terevisioon

"Terevisioon" on Eesti Televisiooni hommikusaade, mis on eetris igal argipäeval. Saadet juhivad Katrin Viirpalu, Reimo Sildvee, Liisu Lass ja Juhan Kilumets. Saates on koos uudised, ilmateade, meediaväljaannete ülevaade ning päevakajalised intervjuud. Lisaks käivad Terevisioonis esinemas muusikud ja bändid, treenerid jagavad liikumisnõuandeid, arstid räägivad tervisest ning kokad ja toidublogijad teevad süüa. Välisuudistest räägivad ERR-i uudistetoimetuse korrespondendid ning ulatuslik võrgustik välimaal elavaid eestlasi, kes jagavad oma vaadet sealsetele uudistele. Saade on eetris alates 2001. aasta veebruarist. Hooajast 2008/2009 on saate algusaeg 6.55 ning kordus läheb eetrisse pärast kolmveerandtunnist pausi. Varasematel hooaegadel algas saade kell 6.25 ja kordus 8.45. Esimesed saatejuhid olid 2006. aasta juunini esmaspäevast neljapäevani Marko Reikop ja Anu Välba Tallinnas, reedeti edastati "Terevisiooni" ETV Tartu stuudiost, kus saatejuhte sageli vahetati (Ave Marleen, Andres Panksepp, Toomas Talts, Kristina Veidenbaum, Liina Randpere, Andero Uusberg jt). 2006. aasta sügishooajast loobuti Tartu stuudio saadetest. Pärast Välbat ja Reikopit valiti saatejuhtideks kordamööda üle nädala eetris käivad saatejuhipaarid Kaileen Mägi ja Priit Kuusk ning Katrin Vaga ja Toomas Luhats. Enne hooaja lõppu lahkus saatest Vaga, kuna suundus Eesti Rahvusringhäälingu korrespondendiks Brüsselisse. Saatejuhiks sai raadioajakirjanik Liis Lusmägi. Priit Kuuske asendas kevadhooaja lõpus tema jalgrattamatka ajal Meelis Kompus. Alates sügisest 2007 juhtis Luhatsiga saadet ajalehe Postimees ajakirjanik Tuuli Koch, kuna Lusmägi suundus lapsehoolduspuhkusele. Kevadhooajast 2009 vahetas Tuuli Kochi omakorda välja Elis Aunaste. 2009. aasta sügisel jätkusid "Terevisiooni" saated uue stuudiokujunduse ja uue sisuga. Saatejuhid olid Katrin Viirpalu ja Urmas Vaino. 2016. aastal lahkus Urmas Vaino saatejuhi kohalt ja uueks saatejuhiks valiti Eero Reinu. "Terevisiooni" eeltoimetaja oli esimestel hooaegadel Ivo Laev, kellele hooajal 2009/2010 lisandus Rasmus Kagge. Hiljem on toimetajad vahetunud (Tiiu Laks, Janek Luts, Laura Kõrvits, Merilin Pärli, Kristel Trell, Nele-Mai Olup, Elisabeth Kungla, Kristi Sobak, Ave Häkkli, Lauri Kool, Kristina Mägi, Helen Eelrand, Helen Tammemäe, Otti Eylandt, Marian Võsumets, Joanna Lepmets jt). Otsestuudios kajastatakse olulisi päevateemasid, kõlab muusika ning lastele on eetris multifilm. Saates lõid esimestel hooaegadel kaasa kokad (Maire Suitsu, Indrek Kivisalu, Vesta Reest jpt), kes valmistasid saate jooksul mitmesuguseid küpsetisi või roogi. Hiljem on regulaarsest köögirubriigist loobutud. Saates on igal täis- ja pooltunnil uudised, mida on eri hooaegadel lugenud teadustajad Monika Tamla, Kadri Hinrikus, Mari Torga, Meelis Kompus, Kerli Dello, Liisu Lass, Elo Ellermaa, Juhan Kilumets noorem, Erle Loonurm, Veronika Uibo, Ott Nool, Liisbeth Rats jt. Uudiste eeltoimetajad on olnud Toomas Pott, Silver Kuusik, Elo Ellermaa jt. Koduleht ERR. "uudised". ERR. Vaadatud 15. augustil 2024. Lass, Liisu; Sildvee, Reimo (8. jaanuar 2024). Rebane, Karmen (toim). ""Terevisiooni" uudistega liitub Liisbeth Rats". ERR. Originaali arhiivikoopia seisuga 8. jaanuar 2024. Vaadatud 8. jaanuaril 2024.